วัฒนธรรมการฉลองเทศกาลวันวาเลนไทน์ ของชาวอินเดีย
ปัจจุบันตามเมืองต่างๆ ของอินเดีย การที่ผู้หญิงจะเข้าไปดื่มกินตามบาร์ หรือร้านเหล้าต่างๆ เพื่อฉลองวันวาเลนไทน์ เป็นเรื่องปกติที่พบเห็นได
ประเด็นเรื่องนี้ได้สร้างการถกเถียงรุนแรงในสังคมอินเดียที่ซึ่งประชากรส่วนใหญ่ยังคงเป็นพวกอนุรักษ์นิยม ตามเมืองใหญ่ในอินเดีย เช่นกรุงนิวเดลลีนครมุมไบ และเมืองบังกาลอร์ ชาวอินเดียโดยเฉพาะคนหนุ่มสาว ต่างพากันเดินหาซื้อของขวัญซื้อดอกไม้มอบให้คู่รักในวันวาเลนไทน์ แม้จะไม่ทำกันอย่างเอิกเกริก ดังเช่นสังคมตะวันตกก็ตามแต่เมื่อไม่นานมานี้กลุ่มอนุรักษ์นิยมชาวฮินดูที่ชื่อว่า Shri Rama Sena ประกาศว่าชาวอินเดียควรหยุดการฉลองวันวาเลนไทน์ดังกล่าวเพราะจะเป็นการทำลายวัฒนธรรมอินเดียพร้อมเตือนว่าเด็กหนุ่มสาวที่พลอดรักกันในที่สาธารณะ มีความเสี่ยงที่จะถูกนำตัวไปโบสถ์หรือวิหารและอาจถึงขั้นถูกจับแต่งงานก็เป็นได้ ครั้งนี้ไม่ใช่ครั้งแรก ที่กลุ่มอนุรักษ์นิยมกลุ่มนี้ออกมาต่อต้านการฉลองวันวาเลนไทน์ เพราะเมื่อเดือนที่แล้ว สถานีโทรทัศน์ของสมาชิกกลุ่มShriRama Sena ได้ถ่ายทอดภาพสตรีอินเดีย นั่งดื่มกินอยู่ในร้านเหล้าแห่งหนึ่งในเมืองแมงกาลอร์และมีภาพผู้ชายไล่จับ และทุบตีผู้หญิงหลายคนซึ่งสร้างความตกตะลึงให้กับผู้คนทั่วประเทศ ซึ่งคุณ Pramod Mutalik ผู้นำกลุ่ม Shri Rama Sena ให้ความเห็นว่าการที่ผู้หญิงอินเดียนั่งดื่มกินอยู่ในผับบาร์ และเต้นรำกับผู้ชายเป็นการทำให้วัฒนธรรมอินเดียเสื่อมเสียรัฐบาลจึงจำเป็นต้องป้องกันพฤติกรรมนอกลู่นอกทางดังกล่าวด้วยการสั่งห้ามการฉลองวันวาเลนไทน์ คุณ Pramod Mutalikบอกว่าความรักไม่ได้เกิดขึ้นแค่วันเดียว และว่าวันวาเลนไทน์นั้นเกี่ยวข้องกับตัณหาราคะไม่ใช่ความรัก และขัดแย้งกับวัฒนธรรมอินเดีย ความเห็นดังกล่าว ก่อให้เกิดการวิพากษ์วิจารณ์อย่างรุนแรงในอินเดียกลุ่มรณรงค์เพื่อสิทธิสตรีหลายกลุ่มออกมาประท้วง ในขณะที่องค์กรอาสาสมัครหลายแห่งเช่น มูลนิธิ Earth Saviour ก็ออกมาต่อต้านคำสั่งห้ามฉลองวันวาเลนไทน์และมีแผนจะจัดกลุ่มอาสาสมัครไปประจำตามตลาด และสถานที่ต่างๆ ในกรุงนิวเดลลีเพื่อคุ้มครองบรรดาคู่รักที่ต้องการฉลองวันวาเลนไทน์โดยผู้นำมูลนิธิ Earth Saviour – Ravi Kalra กล่าวว่าในประเทศศิวิไลซ์นั้นผู้หญิงควรได้รับอนุญาตให้ทำอะไรก็ได้ตามที่พวกเธอต้องการ คุณ Kalra บอกว่าปัจจุบันสังคมได้เปลี่ยนไปแล้วไม่เหมือนเมื่อ 20-30 ปีก่อน ที่สตรีหรือเด็กผู้หญิงหรือลูกสาวชาวอินเดียไม่มีโอกาสเข้าโรงเรียนหรือร้านเหล้า เวลานี้ชายหญิงมีความเสมอภาคและผู้ชายควรเคารพสิทธิ และเสรีภาพของผู้หญิง อย่างไรก็ตามนักสังคมวิทยาหลายคนชี้ว่า ประชาชนอินเดียส่วนใหญ่ยังเป็นพวกอนุรักษ์นิยม และอาจต้องใช้เวลาหลายสิบปีกว่าที่ชาวอินเดียส่วนใหญ่จะคุ้นเคยหรือยอมรับความคิดของผู้หญิงอินเดียรุ่นใหม่ผู้หญิงที่มีการศึกษา ผู้หญิงที่ออกไปทำงาน และเปิดรับวัฒนธรรมตะวันตกผู้หญิงที่ปฎิเสธกรอบอันเข้มงวดของประเพณีดั้งเดิม เช่นคุณ Geeta Kapoor ซึ่งทำงานอยู่กับธนาคารโลกในกรุงนิวเดลลี เธอบอกว่าไม่มีอะไรหยุดยั้งเธอไม่ให้ฉลองวาเลนไทน์ได้ สตรีอินเดียสมัยใหม่ผู้นี้บอกว่าพวกเธอมีสิทธิที่จะใช้ชีวิต มีสิทธิจะสนุกสนาน และว่าอินเดียคือประเทศเสรีดังนั้นเธอไม่กลัวที่จะทำทุกอย่างตามสิทธิที่เธอมี